**Saku Vesterinen** (s. 28. helmikuuta 1999 Siilinjärvi) on suomalainen entinen jääkiekkopuolustaja.

Hän sai SM-liigassa tililleen Kalevan Pallon ja KooKoon joukkueissa yhteensä 18 runkosarjaottelua tehden kaksi syöttöpistettä. Vesterinen pelasi urallaan myös kolmena kautena Mestiksessä Iisalmen Peli-Karhujen, Savonlinnan Pallokerhon, Kokkolan Hermeksen ja Imatran Ketterän joukkueissa. Hän saavutti Hermeksessä hopeaa vuonna 2021. Vesterinen laukoi oikealta. KooKoossa pelatessaan 8. lokakuuta 2021 pelatussa vierasottelussa Pelicansia vastaan hän loukkaantui hengenvaarallisesti saatuaan viillon ranteeseensa vastustajajoukkueen pelaajan luistimesta ja Vesterisen kausi päättyi tähän. Hän yritti paluuta kaukaloihin seuraavalla kaudella 2022–2023, mutta pitkästä kuntoutuksesta huolimatta Vesterinen ei päässyt enää pelikuntoon ja hän ilmoitti pelaajauransa päättymisestä vain 24-vuotiaana huhtikuussa 2023.

Ura
---

### Seuraura

Vesterinen on Kalevan Pallon kasvatti. Hän toimi kaudella 2014–2015 seuran C-nuorten kapteenina. Kaudella 2015–2016 Vesterinen oli KalPan B-nuorten tehokkain puolustaja tehoilla 7+20=27, joilla hän sijoittui koko B-nuorten SM-sarjan puolustajien pistepörssissä kolmanneksi. Vesterinen valittiin sarjan toiseen tähdistökentälliseen.

QMJHL-joukkue Charlottetown Islanders varasi Vesterisen 30. pelaajana CHL:n varaustilaisuudessa 2016. Samana kesänä hänet varasi myös Chicago Steel 204. pelaajana USHL:n varaustilaisuudessa 2016. Vesterinen siirtyi kaudeksi 2016–2017 Islandersiin. Hänen ensimmäinen kautensa siellä toi runkosarjassa 19 tehopistettä. Kaudella 2017–2018 Vesterinen teki runkosarjassa 35 tehopistettä.

Kaudeksi 2018–2019 Vesterinen palasi kaksivuotisella SM-liigasopimuksella kasvattajaseuraansa Kalevan Palloon. Hän aloitti kautensa seuran A-nuorissa ja vahvisti myös Mestis-joukkue Iisalmen Peli-Karhuja yhdessä Suomen Cupin ottelussa. Vesterinen sai KalPassa tililleen kaksi SM-liigaottelua, mutta hän jäi niissä kuitenkin ilman peliaikaa. Vesterinen sai tililleen ensimmäisen liigaottelunsa runkosarjan neljännellä kierroksella 21. syyskuuta 2018 vieraissa JYPiä vastaan. Hänet merkittiin joukkueensa seitsemänneksi puolustajaksi. Syksyllä 2019 Vesterinen harjoitteli IPK:n mukana, jonne KalPa lainasi hänet jälleen Suomen Cupin käynnistyttyä. Vesterinen pelasi siellä koko kauden 2019–2020 tehden Mestiksen tulokaskautensa aikana 31 runkosarjaottelussa tehot 1+16=17. Suomen Cupissa hän teki neljässä ottelussa yhden syöttöpisteen. Vesterisen kauteen mahtuu kuitenkin noin kahden kuukauden mittainen poissaolo lokakuussa tulleen alaraajavamman vuoksi.

Vesterinen siirtyi kaudeksi 2020–2021 vuoden mittaisella sopimuksella Mestis-joukkue Savonlinnan Pallokerhoon. Helmikuussa 2021 hän siirtyi loppukauden kattavalla sopimuksella Kokkolan Hermekseen, kun SaPKo jätti kauden kesken koronavirusrajoitusten vuoksi. Vesterinen voitti kauden päätteeksi Mestis-hopeaa.

Kaudeksi 2021–2022 Vesterinen siirtyi 1+1-vuotisella sopimuksella SM-liigajoukkue KooKoohon. Hän sai ensimmäiset jääaikansa SM-liigassa runkosarjan avauskierroksella 10. syyskuuta 2021 vieraissa Saimaan Palloa vastaan. Vesterinen merkittiin KooKoon kakkospuolustajapariin Oskari Mannisen viereen. Hän sai ottelussa jääaikaa 16.45 minuuttia. Vesterinen pelasi alkukaudella 11 runkosarjaottelua tehden kaksi syöttöpistettä, kunnes 8. lokakuuta 2021 vierasottelussa Pelicansia vastaan hän sai viillon ranteeseensa vastustajajoukkueen Elias Vilénin luistimestä ajassa 33.51. Vaarallisen loukkaantumisen myötä erä keskeytettiin. Hänen verenvuotonsa saatiin tyrehdytettyä ja hänet kiidätettiin Töölön sairaalaan, jossa Vesterinen leikattiin seuraavana päivänä. Hänen mukaansa häneltä oli mennyt poikki valtimo, kuusi jännettä ja kyynärhermo. Pitkän kuntoutusjakson myötä Vesterisen kausi päättyi. Huhtikuussa 2022 KooKoo käytti hänen sopimuksessaan olleen option ja teki vuoden mittaisen jatkosopimuksen Vesterisen kanssa. Seuran urheilutoimenjohtaja Jarno Kultasen mukaan option käyttämisen taustalla oli saada myös hänen kuntoutumisensa seuran valvontaan.

Vesterinen yritti kaudella 2022–2023 paluuta kaukaloihin pitkän kuntoutuksen jälkeen. Hän pelasi alkukaudella viisi SM-liigaottelua sekä seitsemän ottelua lainalla Mestis-joukkue Imatran Ketterässä, mutta hänen kätensä ei kuitenkaan kuntoutunut enää entiselleen. Huhtikuussa 2023 Vesterinen vahvisti *Kouvolan Sanomille* hänen pelaajauransa päättyneen ja hän kertoi aloittavansa opiskelun.

### Maajoukkueura

Vesterinen alle 18-vuotiaiden Ivan Hlinkan muistoturnauksessa vuonna 2017. Yhteensä hän on pelannut kolme nuorten ja kahdeksan poikien maaottelua.

Pelityyli
---------

Vesterinen on maininnut omiksi vahvuuksikseen kiekollisen pelin ja ylivoimapelaamisen. Hän pystyi omien sanojensa mukaan näkemään kentän hyvin ja löytämään sieltä vapaat miehet.

Tilastot
--------

|   |   | Runkosarja |   | Pudotuspelit |
| --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |
| 2016–2017 | Charlottetown Islanders | QMJHL | 57 | 3 | 16 | 19 | 16 | 7 | 0 | 2 | 2 | 0 |
| 2017–2018 | Charlottetown Islanders | QMJHL | 59 | 7 | 28 | 35 | 24 | 18 | 1 | 8 | 9 | 2 |
| 2018–2019 | KalPa | A-SM | 21 | 5 | 9 | 14 | 8 | – | – | – | – | – |
|  | KalPa | SM-liiga | 2 | 0 | 0 | 0 | 0 | – | – | – | – | – |
| 2019–2020 | IPK | Mestis | 31 | 1 | 16 | 17 | 14 | – | – | – | – | – |
| 2020–2021 | SaPKo | Mestis | 17 | 1 | 5 | 6 | 4 | – | – | – | – | – |
|  | Hermes | Mestis | 10 | 1 | 4 | 5 | 2 | 12 | 2 | 4 | 6 | 2 |
| 2021–2022 | KooKoo | SM-liiga | 11 | 0 | 2 | 2 | 0 | – | – | – | – | – |
| 2022–2023 | KooKoo | SM-liiga | 5 | 0 | 0 | 0 | 0 | – | – | – | – | – |
|  | Ketterä | Mestis | 7 | 0 | 4 | 4 | 4 | – | – | – | – | – |
| 3 kautta | yhteensä | SM-liiga | 18 | 0 | 2 | 2 | 0 | – | – | – | – | – |
| 3 kautta | yhteensä | Mestis | 65 | 3 | 29 | 32 | 24 | 12 | 2 | 4 | 6 | 2 |

Lähteet
-------

* Saku Vesterinen The Internet Hockey Databasessa (englanniksi)
* Saku Vesterinen Eurohockey-sivustolla (englanniksi)
* Saku Vesterinen *Elite Prospects*. Everysport Media Group AB.  (englanniksi)

### Viitteet

1. 1 2 3 4 5 6 7  Saku Vesterinen *Elite Prospects*. Everysport Media Group AB.  (englanniksi)
2. 1 2  Koistinen, Wesa: Vaarallinen rannevamma päätti Saku Vesterisen jääkiekkouran – Haave pitkästä ammattilaisurasta vaihtuu opiskeluun *kouvolansanomat.fi*.  21.4.2023. Kaakon Viestintä Oy. Viitattu 11.5.2023.
3. ↑  Elite Prospects - U18 SM-sarja 2015-2016 *eliteprospects.com*. Everysport Media Group AB. Viitattu 19.3.2019. (englanniksi)
4. ↑  Saku Vesterinen The Internet Hockey Databasessa (englanniksi)
5. 1 2  Saku Vesterinen KalPa-paitaan kahden vuoden sopimuksella *kalpa.fi*.  11.5.2018. KalPa Hockey Oy. Viitattu 23.9.2018.
6. ↑  Saku Vesterinen palaa Kanadan juniorisarjasta KalPaan − "Upea fiilis palata takaisin kotikaupungin seuraan" *Jatkoaika.com*.  11.5.2018. Jatkoaika r.y. Viitattu 23.9.2018.
7. ↑  Kokoonpanot *liiga.fi*.  21.9.2018. Jääkiekon SM-liiga Oy. Viitattu 23.9.2018.
8. ↑  Kouvalainen, Miska: IPK:n koeaikapelaajista neljä läpäisi seulan - Mikko Juusola lainalle KalPasta *Jatkoaika.com*.  6.9.2019. Jatkoaika r.y. Viitattu 6.9.2019.
9. ↑  Kauden kolmas paikallispeli Kajaanissa lauantaina *ipk.fi*.  27.12.2019. IPK Hockey Oy. Viitattu 4.4.2020.
10. ↑  SaPKo nappasi nuoren Vesterisen puolustukseensa IPK:sta *Jatkoaika.com*.  23.9.2020. Jatkoaika r.y. Viitattu 23.9.2020.
11. ↑  TIEDOTE: SAKU VESTERINEN HERMEKSEEN *kokkolanhermes.fi*.  7.2.2021. Edustus Hermes ry. Viitattu 7.2.2021.
12. ↑  Silventoinen, Juho: KooKoo kotiutti Strömbergin – Meskanen ja Vesterinen uusina niminä Kouvolaan *Jatkoaika.com*.  18.5.2021. Jatkoaika r.y. Viitattu 18.5.2021.
13. ↑  Saipa - Kookoo, 10.9.2021 *liiga.fi*.  10.9.2021. Jääkiekon SM-liiga Oy. Viitattu 13.9.2021.
14. ↑  Parviainen, Vesa: SM-liigassa hengenvaarallisesti loukkaantunut Saku Vesterinen: sormet eivät liiku – "Ei tiedä yhtään, miten tässä tulee käymään" *iltalehti.fi*.  4.11.2021. Alma Media Suomi Oy. Viitattu 29.5.2022.
15. ↑  Yhdeksälle pelaajalle jatkosopimus – Ensi kauden joukkue rakentuu *kookoo.fi*.  26.4.2022. KooKoo Hockey Oy.  Arkistoitu 29.5.2022. Viitattu 29.5.2022.